NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VI. volebné obdobie

Číslo: CRD-346/2015

**1410a**

# Spoločná správa

**výborov Národnej rady Slovenskej republiky o výsledku prerokovania návrhu poslancov Národnej rady Slovenskej republiky Otta BRIXIHO, Antona MARTVOŇA, Dušana ČAPLOVIČA a Dušana GALISA na vydanie zákona o príspevku športovému reprezentantovi a o zmene a doplnení zákona č. 461/2003 Z. z. o sociálnom poistení v znení neskorších predpisov (tlač 1410) vo výboroch v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania poslaneckého návrhu zákona.

**I.**

 Národná rada Slovenskej republiky uznesením zo 17. marca 2015 č. 1643 sa uzniesla prerokovať **návrh poslancov Národnej rady Slovenskej republiky Otta BRIXIHO, Antona MARTVOŇA, Dušana ČAPLOVIČA a Dušana GALISA na vydanie zákona o príspevku športovému reprezentantovi a o zmene a doplnení zákona č. 461/2003 Z. z. o sociálnom poistení v znení neskorších predpisov (tlač 1410)** v druhom čítaní a prideliť ho týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet,

Výboru Národnej rady Slovenskej republiky pre sociálne veci a

Výboru Národnej rady Slovenskej republiky pre vzdelávanie, vedu, mládež a šport.

Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie.

Výbory prerokovali návrh zákona v lehote určenej uznesením Národnej rady Slovenskej republiky.

Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

**K** **návrhu poslancov Národnej rady Slovenskej republiky Otta BRIXIHO, Antona MARTVOŇA, Dušana ČAPLOVIČA a Dušana GALISA na vydanie zákona o príspevku športovému reprezentantovi a o zmene a doplnení zákona č. 461/2003 Z. z. o sociálnom poistení v znení neskorších predpisov (tlač 1410)** zaujali **výbory** Národnej rady Slovenskej republiky tieto **stanoviská:**

**Výbor Národnej rady Slovenskej republiky pre sociálne veci** v uznesení č. 167 z

24. 3. 2015 odporúča návrh zákona **schváliť.**

**Ústavnoprávny výbor Národnej rady Slovenskej republiky** v uznesení č. 592 z

30. 4. 2015,

**Výbor Národnej rady Slovenskej republiky pre financie a rozpočet** v uznesení č. 404 z 28. 4. 2015 a

**Výbor Národnej rady Slovenskej republiky pre vzdelávanie, vedu, mládež a šport** v uznesení č. 172 z 30. 4. 2015

**zhodne** **odporúčajú** návrh zákona **schváliť s pozmeňujúcimi a doplňujúcimi návrhmi** uvedenými v časti IV. spoločnej správy.

**IV.**

Z uznesení výborov uvedených v III. časti tejto spoločnej správy vyplývajú tieto pozmeňujúce a doplňujúce návrhy:

V čl. I § 1 sa slová „alebo majstrovstvách“ nahrádzajú slovami „alebo na majstrovstvách“.

Ide o gramatickú úpravu v nadväznosti na spojku alebo.

Ústavnoprávny výbor NR SR

Výbor NR SR pre financie a rozpočet

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I § 1 a § 2 ods. 1 písm. a) sa za slová „socialistickej republiky,“ vkladajú slová „Česko-slovenskej federatívnej republiky,“.

Vzhľadom na skutočnosť, že v období od 29.3.1990 do 23.4.1990 existovala Česko-slovenská federatívna republika, a táto absentuje v rámci návrhom zákona taxatívne uvedených predchodcov Slovenskej republiky, za ktorú mohol športový reprezentant získať medailové ocenenie na vrcholovom športovom podujatí, sa navrhuje túto doplniť do § 1 a § 2 ods. 1 písm. a) predmetného návrhu.

Ústavnoprávny výbor NR SR

 **Gestorský výbor odporúča schváliť**

V čl. I § 2 ods. 1 písm. a) v prvom bode sa slová „alebo deaflympijských“ nahrádzajú slovami „alebo na deaflympijských“ a v druhom bode sa slová „alebo majstrovstvách“ nahrádzajú slovami „alebo na majstrovstvách“.

Ide o gramatickú úpravu v nadväznosti na spojku alebo.

Ústavnoprávny výbor NR SR

Výbor NR SR pre financie a rozpočet

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I § 2 ods. 1 písm. a) v druhom bode sa slová „deaflympijských hrách bezprostredne predchádzajúcich majstrovstvám sveta alebo majstrovstvám Európy“ nahrádzajú slovami „deaflympijských hrách, ktoré bezprostredne predchádzali majstrovstvám sveta alebo majstrovstvám Európy alebo ktoré sa konali v kalendárnom roku, v ktorom sa konali majstrovstvá sveta alebo majstrovstvá Európy“.

Navrhuje sa rozšíriť podmienky nároku na príspevok tak, aby nárok mohol za splnenia ostatných zákonom ustanovených podmienok vzniknúť aj športovému reprezentantovi, ktorý získal medailové ocenenie na majstrovstvách sveta alebo Európy v tom istom kalendárnom roku, v ktorom sa konali olympijské hry, ak sa tieto majstrovstvá konali pred olympijskými hrami a v tom čase už boli uznané za olympijskú disciplínu.

Ústavnoprávny výbor NR SR

 **Gestorský výbor odporúča schváliť**

V čl. I § 2 ods. 1 písm. b) sa slová „členského štátu Európskej únie“ nahrádzajú slovami „Slovenskej republiky“.

Vzhľadom na to, že ide o štátnu sociálnu dávku, ktorá nie je dôchodkovou dávkou a ktorej účelom je prispieť k finančnému zabezpečeniu vrcholových športovcov, ktorí ako naši štátni občania reprezentovali Slovenskú republiku, resp. jej právnych predchodcov, a keďže návrh zákona nemá ambíciu zabezpečiť športových reprezentantov, ktorí sú občanmi iných štátov, navrhuje sa ustanoviť ako jednu z podmienok na vznik nároku na príspevok občianstvo Slovenskej republiky.

Ústavnoprávny výbor NR SR

 **Gestorský výbor odporúča schváliť**

V čl. I § 2 ods. 1 písm. d) a ods. 2 sa slová „obdobnú dávku“ nahrádzajú slovami „obdobný príspevok“.

Z dôvodu jednoznačnosti pri výklade sa navrhuje použiť iný pojem ako pri dávkach obdobných dôchodkovým dávkam vyplácaných zo zahraničia.

Ústavnoprávny výbor NR SR

 **Gestorský výbor odporúča schváliť**

V čl. I § 2 ods. 3 sa slovo „dosiahla“ nahrádza slovom „získala“.

Legislatívno-technická úprava.

Ústavnoprávny výbor NR SR

 **Gestorský výbor odporúča schváliť**

V čl. I § 3 vrátane nadpisu znie:

„§ 3

Suma príspevku

Suma príspevku je rozdiel medzi sumou

750 eur a súčtom súm dôchodkových dávok podľa osobitných predpisov3) a obdobných dôchodkových dávok zo zahraničia, ak fyzická osoba získala zlatú medailu podľa § 2 ods. 1 písm. a) prvého bodu,

600 eur a súčtom súm dôchodkových dávok podľa osobitných predpisov3) a obdobných dôchodkových dávok zo zahraničia, ak fyzická osoba získala

striebornú medailu podľa § 2 ods. 1 písm. a) prvého bodu alebo

zlatú medailu podľa § 2 ods. 1 písm. a) druhého bodu na majstrovstvách sveta alebo

500 eur a súčtom súm dôchodkových dávok podľa osobitných predpisov3) a obdobných dôchodkových dávok zo zahraničia, ak fyzická osoba získala

bronzovú medailu podľa § 2 ods. 1 písm. a) prvého bodu alebo

zlatú medailu podľa § 2 ods. 1 písm. a) druhého bodu na majstrovstvách Európy.“.

Navrhuje sa úprava výšky súm príspevku podľa druhu športového podujatia a medailového umiestnenia, ktoré športový reprezentant získal. Zároveň sa navrhuje spresnenie ustanovenia § 3 vzhľadom na možné aplikačné problémy pri výklade § 3 v prípade, ak úhrn dôchodkových dávok je vyšší ako sumy uvedené v písmenách a) až c).

Ústavnoprávny výbor NR SR

 **Gestorský výbor odporúča schváliť**

V čl. I nadpis § 4 znie: „Vznik a zánik nároku na príspevok“.

Navrhuje sa spresniť názov ustanovenia vzhľadom na jeho obsah.

Ústavnoprávny výbor NR SR

 **Gestorský výbor odporúča schváliť**

V čl. I § 4 odsek 1 znie:

„(1) Nárok na príspevok vzniká odo dňa podania písomnej žiadosti Sociálnej poisťovni (ďalej len „platiteľ“), ak sú splnené podmienky nároku na príspevok.“.

Precizovanie úpravy z dôvodu jednoznačného určenia dňa, od ktorého vzniká nárok na príspevok.

Ústavnoprávny výbor NR SR

 **Gestorský výbor odporúča schváliť**

V čl. I § 4 ods. 2 sa za slovo „bydliska,“ vkladajú slová „informáciu o poberaní obdobného príspevku zo zahraničia“.

Doplnenie informácie potrebnej pre posúdenie vzniku nároku na príspevok.

Ústavnoprávny výbor NR SR

 **Gestorský výbor odporúča schváliť**

V čl. I § 4 ods. 2 sa za slovo „žiadosti“ vkladá slovo „uviesť“.

 Ide o spresnenie ustanovenia.

Ústavnoprávny výbor NR SR

Výbor NR SR pre financie a rozpočet

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I § 4 sa dopĺňa odsekom 3, ktorý znie:

„(3) Nárok na príspevok zaniká dňom smrti fyzickej osoby, ktorej sa poskytoval.“.

Navrhuje sa spresnenie ustanovenia § 4 vzhľadom na skutočnosť, že poskytovanie príspevku je viazané iba na osobu športového reprezentanta. Odporúčame preto doplniť aj spôsob zániku príspevku športového reprezentanta v prípade jeho smrti.

Ústavnoprávny výbor NR SR

 **Gestorský výbor odporúča schváliť**

V čl. I § 5 sa dopĺňa odsekom 5, ktorý znie:

„(5) Príspevok sa poukazuje na účet v banke alebo v pobočke zahraničnej banky; na žiadosť sa príspevok vypláca v hotovosti.“.

Navrhuje sa doplnenie § 5 o mechanizmus poukazovania, resp. výplaty príspevku športovému reprezentantovi platiteľom.

Ústavnoprávny výbor NR SR

 **Gestorský výbor odporúča schváliť**

V čl. I § 6 ods. 3 sa na konci pripája toto slovo: „príspevku“.

Štylistická úprava.

Ústavnoprávny výbor NR SR

 **Gestorský výbor odporúča schváliť**

V čl. I § 6 sa dopĺňa odsekom 5, ktorý znie:

„(5) Za neprávom vyplatený príspevok sa považuje aj príspevok vyplatený v sume vyššej než patril z dôvodu, že dôchodková dávka podľa osobitných predpisov3) alebo obdobná dôchodková dávka zo zahraničia boli priznané spätne.“.

Pre zamedzenie problémov v aplikačnej praxi týkajúcich sa spätného priznávania dôchodkových dávok sa navrhuje precizovať ustanovenie o  neprávom vyplatenom príspevku.

Ústavnoprávny výbor NR SR

 **Gestorský výbor odporúča schváliť**

V čl. I § 7 ods. 2 sa za slovo „republiky“ vkladajú slová „(ďalej len „ministerstvo školstva“)“.

V tejto súvislosti sa vykoná úprava v § 8 ods. 2.

Navrhuje sa zavedenie legislatívnej skratky z dôvodu opakovania textu.

Ústavnoprávny výbor NR SR

Výbor NR SR pre financie a rozpočet

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I § 8 ods. 1 sa slová „sume dôchodkovej dávky, ktorej poberateľom je žiadateľ o príspevok alebo poberateľ príspevku a skutočnosti, či bol nárok na takúto dávku uplatnený“ nahrádzajú slovami „skutočnostiach rozhodujúcich na vznik nároku na príspevok“.

Navrhuje sa rozšíriť okruh poskytovaných informácií o informácie potrebné na určenie dôchodkového veku.

Ústavnoprávny výbor NR SR

 **Gestorský výbor odporúča schváliť**

V čl. I § 8 ods. 3 sa na konci pripájajú tieto slová: „a zverejneným na webovom sídle“.

Z dôvodu zabezpečenia informovanosti sa navrhuje doplniť zverejnenie spôsobu, akým poberateľ bude plniť uloženú povinnosť.

Ústavnoprávny výbor NR SR

Výbor NR SR pre financie a rozpočet

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. II 2. a 3. bode sa za slovom „reprezentantovi“ vkladajú slová „podľa osobitného predpisu“.

Navrhuje sa rovnaká úprava ako je obsiahnutá v prvom bode čl. II návrhu zákona.

Ústavnoprávny výbor NR SR

Výbor NR SR pre financie a rozpočet

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

Gestorský výbor odporúča Národnej rade Slovenskej republiky hlasovať

o bodoch **1 až 20** spoločne s odporúčaním   **schváliť.**

**V.**

Gestorský výbor na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky **návrh poslancov Národnej rady Slovenskej republiky Otta BRIXIHO, Antona MARTVOŇA, Dušana ČAPLOVIČA a Dušana GALISA na vydanie zákona o príspevku športovému reprezentantovi a o zmene a doplnení zákona č. 461/2003 Z. z. o sociálnom poistení v znení neskorších predpisov (tlač 1410) schváliť v  znení pozmeňujúcich a doplňujúcich návrhov** uvedených v tejto správe.

Predmetná **spoločná správa** výborov Národnej rady Slovenskej republiky o výsledku prerokovania **návrh poslancov Národnej rady Slovenskej republiky Otta BRIXIHO, Antona MARTVOŇA, Dušana ČAPLOVIČA a Dušana GALISA na vydanie zákona o príspevku športovému reprezentantovi a o zmene a doplnení zákona č. 461/2003 Z. z. o sociálnom poistení v znení neskorších predpisov (tlač 1410a)** bola **schválená** uznesením Výboru Národnej rady Slovenskej republiky pre vzdelávanie, vedu, mládež a šport (gestorský výbor) zo 6. mája 2015 č. 186.

Týmto uznesením výbor zároveň poveril spoločného spravodajcu **Pavla Gogu** aby na schôdzi Národnej rady Slovenskej republiky informoval o výsledku rokovania výborov, stanovisku a návrhu gestorského výboru a zároveň ho poveril predložiť návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Bratislava máj 2015

**Mojmír Mamojka v. r.**

predseda

Výboru NR SR pre vzdelávanie, vedu, mládež a šport